b'\n_START_ARTICLE_\n\xc4\x8crni jesen\n_START_SECTION_\nOpis\n_START_PARAGRAPH_\n\xc4\x8crni jesen je \xc5\xa1iroko razvejano drevo, ki povpre\xc4\x8dno zraste do 15 metrov visoko, izjemoma pa dose\xc5\xbee tudi do 25 in ve\xc4\x8d metrov, deblo pa ima lahko premer preko 1 m. Lubje drevesa je gladko in temno sive barve. _NEWLINE_Neparno pernato razrasli listi imajo od 5 do 9 jaj\xc4\x8dastih listi\xc4\x8dev z nazob\xc4\x8danim robom. Po zgornji strani so gladki, po spodnji strani pa so na za\xc4\x8detku glavne listne \xc5\xbeile rahlo dlakavi. Poleti izlo\xc4\x8dajo sladko mano, ki se \xc5\xa1e danes uporablja kot odvajalo._NEWLINE_Beli dvospolni cvetovi so zdru\xc5\xbeeni v goste pakobule in imajo mo\xc4\x8dan sladkast vonj. Iz oplojenih cvetov se razvijejo rde\xc4\x8dkasti krilati plodovi, ki so posamezno pritrjeni na peclje in visijo s krilom navzdol.\n_START_SECTION_\nRaz\xc5\xa1irjenost in uporabnost\n_START_PARAGRAPH_\n\xc4\x8crni jesen je raz\xc5\xa1irjen v srednji, ju\xc5\xbeni in vzhodni Evropi, na vzhodu pa sega vse do zahodne Azije, vse do Libanona. Raste na vseh podlagah, najraje pa ima son\xc4\x8dne lege. Dobro prena\xc5\xa1a su\xc5\xa1o. Razmno\xc5\xbeuje se s semeni in koreninskimi poganjki._NEWLINE_Les \xc4\x8drnega jesena je masten, odporen in izjemno pro\xc5\xbeen. Zaradi teh karakteristik se ta les uporablja predvsem za izdelavo ro\xc4\x8dajev za orodja, \xc5\xa1portnih rekvizitov in drugih lesenih izdelkov, ki morajo biti obstojni. _NEWLINE_Zaradi lepih cvetov ga gojijo tudi kot okrasno drevo.'